หุ้นเอเชียบวกยกแผง หลังดาวโจนส์นิวไฮคาดหวังร่างกม.ปฏิรูปภาษีผ่านสภาคองเกรสสัปดาห์นี้
ตลาดหุ้นเอเชียบวกยกแผง หลังดาวโจนส์นิวไฮคาดหวังร่างกฎหมายปฏิรูปภาษีผ่านสภาคองเกรสสัปดาห์นี้
19 ธ.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ ขานรับดัชนีหลักทั้ง 3 ของตลาดหุ้นนิวยอร์กปิดทำนิวไฮเมื่อคืนนี้ เนื่องจากนักลงทุนมีความหวังว่า สภาคองเกรสสหรัฐจะผ่านร่างกฎหมายปฏิรูปภาษีขั้นสุดท้ายในสัปดาห์นี้ ก่อนที่จะส่งต่อไปให้ประธานาธิบดีโดนัลด์ ทรัมป์ ลงนามรับรองเป็นกฎหมายก่อนวันคริสต์มาส
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,961.47 จุด เพิ่มขึ้น 59.70 จุด, +0.26% ดัชนี SSE Composite ตลาดหุ้นจีนเปิดวันนี้ที่ 3,266.02 จุด ลดลง 1.90 จุด, -0.06% ดัชนี HSI ตลาดหุ้นฮ่องกงเปิดวันนี้ที่ 29,193.74 จุด เพิ่มขึ้น 143.33 จุด, +0.49%
ขณะเดียวกันดัชนี TAIEX ตลาดหุ้นไต้หวันเปิดวันนี้ที่ 10,508.33 จุด เพิ่มขึ้น 1.81 จุด, +0.02% ดัชนี KOSPI ตลาดหุ้นเกาหลีใต้เปิดวันนี้ที่ 2,487.83 จุด เพิ่มขึ้น 5.95 จุด, +0.24% ดัชนี FTSE STI ตลาดหุ้นสิงคโปร์เปิดวันนี้ที่ 3,422.01 จุด เพิ่มขึ้น 7.19 จุด, +0.21% ดัชนี FBMKLCI ตลาดหุ้นมาเลเซียเปิดวันนี้ที่ 1,743.73 จุด ลดลง 7.91 จุด, -0.45%
ทั้งนี้ พรรครีพับลิกันได้เปิดเผยรายละเอียดขั้นสุดท้ายของร่างกฎหมายปฏิรูปภาษี ซึ่งมาจากการรวมเนื้อหาของร่างกฎหมายปฏิรูปภาษีที่ผ่านการอนุมัติของวุฒิสภาและสภาผู้แทนราษฎรก่อนหน้านี้ โดยร่างกฎหมายปฏิรูปภาษีขั้นสุดท้ายจะยังคงจำนวนขั้นบันไดของการคำนวณภาษีเงินได้บุคคลธรรมดาไว้ที่ 7 ขั้น แต่ลดอัตราภาษีขั้นสูงสุดสู่ระดับ 37% จากระดับ 39.6%
ขณะเดียวกัน จะปรับลดภาษีเงินได้นิติบุคคล ลงสู่ระดับ 21% จากระดับ 35% โดยมีผลบังคับใช้ทันทีในวันที่ 1 ม.ค.ปีหน้า แทนที่จะชะลอออกไปอีก 1 ปีตามร่างกฎหมายปฏิรูปภาษีของวุฒิสภา
ซึ่งหากร่างกฎหมายดังกล่าวสามารถผ่านสภาคองเกรสในสัปดาห์นี้ ก็จะถือเป็นการปฏิรูปภาษีครั้งใหญ่ที่สุดของสหรัฐนับตั้งแต่ปี 2529 หรือกว่า 30 ปี และจะถือเป็นชัยชนะครั้งแรกของปธน.ทรัมป์และพรรครีพับลิกันในสภาคองเกรส นับตั้งแต่ที่ปธน.ทรัมป์เข้ารับตำแหน่งในเดือนม.ค.